Башҡорт халҡының хөрәфәти ышаныуҙары буйынса, аҡҡоштар парлашып ҡына йәшәй. Әгәр ҙә ҡоштоң ишен кемдер үлтерә икән, икенсеһе, башын ҡанаты аҫтына тығып, һауанан ергә ташланып һәләк була. Башҡорттарҙың бөтөн этнографик төркөмдәрендә лә аҡҡошто үлтереү тыйылған. Уны ҡоштар батшаһы (Бөрйән районы бөрйәндәрендә, изге ҡош (Ишембай hәм Мәләүез юрматыларында, Яңауыл урандарында hәм урман-гәрәйҙәрендә), ожмах ҡошо (Ырымбур өлкәһенең Ҡыуандыҡ районы үҫәргәндәрендә), һағышлы ҡош (Ырымбур өлкәһенең Красногвардейск районы йомран-табындарында), ҡарғышлы ҡош (Баймаҡ, Бөрйән районы ҡарағай-ҡыпсаҡтарында, Күгәрсен районы сәңкем-ҡыпсаҡтарында, Салауат районы мырҙаларында, ҡыр-күҙәйҙәрендә hәм түбәләҫ-ҡыуаҡандарында, Ҡыйғы районы дыуандарында, Борай районы таҙларында) тип йөрөтәләр.